Jarmina, 27. ožujka 2015.

Dragi čitatelji!

Pišem vam pismo o svijetu, svijetu koji postoji samo u mojim mislima. Budući da vrijeme u kojem živimo nije bajka, pišem vam o pobjedi dobra nad zlom i sretnim završetcima u kakvima mladi poput mene žele odrasti.

U mojoj je bajci ovaj svijet neobično sretan, iako svatko ima svoje brige. U mojoj bajci svijet ne poznaje tugu. Svakog su čarobnog jutra i tihe noći ljudi sretni. U tom svijetu suza tuge nema. Samo neke suze radosnice koje nam dobri ljudi izmame jednom malom stvari, stvari koja život znači i čini ga boljim. U mojoj bajci ratova nema. Oni završe prije nego što započnu. Ratovati se ne smije. Svaki je život u mom svijetu dragocjen. Kao dijamant. Kao zvijezde. U mojoj su bajci svi ljudi braća i sestre. U mojoj bajci sloga pobjeđuje mržnju. Znam da vas, dragi moji bajkoljupci koji ipak ne čitaju pravu bajku, zaustavljaju mine dok kročite ovim svijetom. Svijet je dugo bio nesigurno mjesto, mjesto u kojem je čovjek sam sebi postavio zamke. I znam to da sanjate prirodu o kakvoj vam želim reći sve. U mojoj bajci ljudi ne uništavaju prirodu. Oni se brinu za nju, čuvaju je. Htjela bih vam pokazati kako tu, u mom svijetu, niti jedan otpad ne završava u rijeci. U mome svijetu tvornice ne zamjenjuju livade i predivna polja. Ako ljudi unište prirodu, što će krasiti naš planet? U našem su svijetu i bolesti poput „dobar dan“. Ubijaju ljude. Živimo u svijetu u kojem su droga i alkohol osvojili ljude. U mojoj bajci toga nema. Ljudi u njoj drogu i alkohol zamjenjuju plesom, pjesmom i lijepim stvarima. Sanjam o svijetu bez siromaštva, o svijetu u kojem oni koji imaju, daruju svoja dobra onima koji nemaju. O svijetu bez gladi. Sanjam kako će siromaštvo prestati jer se u mojoj bajci poštuju prava svakoga čovjeka. I onaj najmanji nije manje vrijedan - koliko god drugačiji bio, on je poštivan. Voljen je on i zaslužuje živjeti. Svaki je čovjek u mojim snovima slobodan. Ima pravo sanjati, misliti. Ima pravo voljeti i, na koncu svega, on ima pravo živjeti. U mojoj bajci djeca imaju pravo na obrazovanje. Svatko od njih. U mojoj bajci djeca postaju ono što žele. Svaka djevojčica može biti princeza i vladati svojim svijetom. Svaki dječak može biti vitez koji će štititi svoju princezu. Tu, u mojim snovima, ljubav pobjeđuje materijalno bogatstvo. Ljubav nas pokreće. Mijenja nas ljubav, veseli nas i raduje. U mojoj bajci nagrađuju se ljudi koji žele mir u svijetu. U mojoj bajci ljudi dobiju taj željeni mir. Nema mržnje. Nema svađe. Samo stvaram dobrotu. Kao i u svakoj bajci, i u mojoj dobro pobjeđuje. I uvijek će samo to biti važno. Dobro pobjeđuje zlo. Život pobjeđuje smrt. Tako mora biti, uvijek i zauvijek. Tu, u mojoj bajci, jako se dugo živi. Vjerojatno zato što smo se u njoj oslobodili ratova i bolesti. U mojoj se bajci vode ne zagađuju. Šume se ne sijeku. Ako mi te vode uništimo, ako drveće ubijemo, kao da sami sebi zabranjujemo lijep život. Zato se svi moramo ujediniti i pomoći. Pomoći šumama, pomoći vodi. U mojoj bajci uvijek postoji neka dobra vila koja će nas podići kad padnemo. Obrisati nam suze kad plačemo. Dobra vila koja će nam podariti osmijeh kad budemo tužni. Pomoći nam kad nam je pomoć najpotrebnija. U mojoj bajci zajedništvo je najvažnije. Ne bi taj moj prekrasan svijet bio lijep bez zajedništva. Ne bi bio dobar bez dobrih ljudi. Pomozite mi! Učinite ga najboljim za sve! Ovu sam malu bajku, ovo putovanje svojim snovima i željama, napisala kako bih pokazala da je istina mojih želja - istina. Želim da se snovi ostvare. Zajedno ih ostvarimo!

Zar je ovo zaista samo bajka? Pa to je ostvarivo podijelimo li lijepe misli i snove jedni drugima... Učinimo svijet boljim od onoga koji smo pronašli!

Sa željom da su bajke istinite, srdačno vas sve pozdravljam!

Vaša Ana